BEGRUNDELSE

1. BAGGRUND FOR FORSLAGET

Kommissionen stiller forslag til en ny grundforordning om autonome toldsuspensioner. Dette er blevet nødvendigt, fordi Rådets forordning (EU) nr. 1344/2011 af 19. december 2011 er blevet ændret fire gange, og fiskevarer ikke længere er omfattet af den pågældende forordning. Af hensyn til klarheden foreslås det derfor at ophæve omtalte forordning og erstatte den med nærværende forslag.

Unionen har ingen eller en utilstrækkelig produktion af de produkter, der er angivet i forordningen, og ved at tillade, at virksomheder opnår leverancer til en lavere pris for en bestemt periode, bliver det muligt at stimulere den økonomiske aktivitet i Unionen, forbedre virksomhedernes konkurrenceevne og navnlig gøre disse virksomheder i stand til at fastholde eller skabe beskæftigelse og modernisere deres strukturer mv.

Det skal i denne sammenhæng nævnes, at varer importeret under ordningen for toldsuspension, har ret til fri bevægelighed i hele Unionens. Når suspensionen én gang er givet, kan alle medlemsstaters erhvervsdrivende derfor gøre brug af den.

Da autonome toldsuspensioner udgør en undtagelse fra den almindelige regel i den fælles toldtarif, skal de i lighed med alle andre undtagelser systematisk overvåges og revideres med jævne mellemrum (mindst hvert femte år). Dette bør ikke forhindre, at visse foranstaltninger bringes til ophør før tiden, hvis det ikke længere er i Unionens interesse at opretholde suspensionen af den fælles toldtarifs autonome toldsatser, hvis den tekniske produktudvikling og den økonomiske udvikling på markedet begrunder det, eller forholdene ændrer sig. Finder Kommissionen på baggrund af revisionen, at en suspension for et bestemt produkt skal ændres eller ophæves, fremlægger den et forslag for Rådet om at ændre listen i bilag I i overensstemmelse hermed.

Bilag I i vedlagte forslag indeholder en liste over produkter, for hvilke tolden allerede er blevet suspenderet ved Rådets forordning (EF) nr. 1344/2011, som senest er ændret ved forordning (EU) nr. 626/2013, samt et antal landbrugs- og industriprodukter, der er blevet revideret efter denne sidste ændring.

Det er også blevet anset for nødvendigt at fastslå, at ikke kun vægten i kg eller tons, men ligeledes relevante af supplerende måleenheder af den pågældende vare til import skal anføres i angivelsen om overgang til fri omsætning. Derfor indeholder bilag II til vedlagte forslag en liste over varekoder med de tilsvarende supplerende enheder.

Kommissionen har med bistand fra Gruppen for Økonomiske Tarifspørgsmål af Økonomisk Art gennemgået alle nye ansøgninger om midlertidig suspension af den fælles toldtarifs autonome toldsatser fremsendt af medlemsstaterne. Disse nye suspensionsanmodninger er blevet vurderet på grundlag af kriterierne i Kommissionens meddelelse om autonome toldsuspensioner og toldkontingenter (EUT C 363 af 13.12.2011 s. 6).

Forslaget er i overensstemmelse med EU's politikker inden for handel, erhverv, udvikling og eksterne forbindelser. Navnlig har forslaget ingen negative virkninger for lande, der har indgået en præferencehandelsaftale med EU (f.eks. GSP- og AVS-lande, kandidatlande og potentielle kandidatlande).

2. RESULTATER AF KONSEKVENSANALYSER OG HØRINGER AF INTERESSEDE PARTER

Gruppen vedrørende Tarifspørgsmål af Økonomisk Art, som repræsenterer de kompetente myndigheder i alle medlemsstaterne, er blevet hørt. Alle anførte suspensioner afspejler aftaler eller kompromisser, der er indgået i forbindelse med gruppens drøftelser.

Der blev ikke henvist til eventuelt alvorlige risici med uoprettelige følger.

Dette forslag har været genstand for en tværtjenstlig høringsprocedure og vil blive offentliggjort i Den Europæiske Unions Tidende, når det er blevet vedtaget af Rådet.

3. FORSLAGETS JURIDISKE INDHOLD

Retsgrundlaget for denne forordning er artikel 31 i traktaten om Den Europæiske Unions funktionsmåde.

Forslaget henhører under Den Europæiske Unions enekompetence.

Forslaget er i overensstemmelse med proportionalitetsprincippet, idet foranstaltningerne er i tråd med principperne om forenkling af procedurerne for erhvervsdrivende, der beskæftiger sig med udenrigshandel, og er i overensstemmelse med Kommissionens meddelelse vedrørende autonome toldsuspensioner og toldkontingenter (EUT C 363 af 13.12.2011, s. 6).

I henhold til artikel 31 i traktaten om Den Europæiske Unions funktionsmåde skal autonome toldsuspensioner og toldkontingenter godkendes af Rådet, der med kvalificeret flertal træffer afgørelse på forslag af Kommissionen, og derfor er en forordning det hensigtsmæssige instrument.

4. VIRKNINGER FOR BUDGETTET

Ikke-opkrævet told svarende til et samlet beløb på ca. 86 mio. EUR om året. Virkningerne for de traditionelle egne indtægter på budgettet er -64,5 mio. EUR om året (75 % x 86 mio. EUR om året).

2013/0384 (NLE)

Forslag til

RÅDETS FORORDNING

om suspension af den fælles toldtarifs autonome toldsatser for visse landbrugs- og industriprodukter og om ophævelse af forordning (EU) nr. 1344/2011

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 31,

under henvisning til forslag fra Europa-Kommissionen, og

ud fra følgende betragtninger:

(1) I Unionen er der for øjeblikket en utilstrækkelig eller ingen produktion af de landbrugs- og industriprodukter, der er opført i bilag I, og Unionens brugerindustriers behov kan derfor ikke imødekommes.

(2) Det er således i Unionens interesse helt eller delvis at suspendere den fælles toldtarifs autonome toldsatser for disse produkter.

(3) Rådets forordning (EU) nr. 1344/2011[1] er blevet ændret mange gange. Desuden blev fiskevarer i forbindelse med ændringen ved Rådets forordning (EU) nr. 1220/2012[2] udtaget fra anvendelsesområdet. Af hensyn til klarheden bør den derfor erstattes i sin helhed.

(4) Forordningerne om suspension af de autonome toldsatser for visse industri- og landbrugsprodukter har i stor udstrækning videreført tidligere foranstaltninger. For at rationalisere gennemførelsen af de pågældende foranstaltninger er det derfor hensigtsmæssigt ikke at begrænse denne forordnings gyldighedsperiode, idet dens anvendelsesområde kan tilpasses, og produkter tilføjes eller fjernes fra dens bilag ved en rådsforordning.

(5) På grund af deres midlertidige karakter bør der foretages en systematisk revision af suspensionerne i bilag I til denne forordning senest fem år efter, at de blev gennemført eller forlænget. På baggrund af en revision, der foretages på Kommissionens initiativ, eller efter anmodning fra en eller flere medlemsstater bør det endvidere til enhver tid være muligt at ophæve suspensioner efter forslag af Kommissionen, hvis det ikke længere er i Unionens interesse at opretholde suspensionerne eller på grund af teknisk produktudvikling, ændrede forhold eller økonomiske tendenser på markedet.

(6) Statistikker for visse varer anført i bilag I til denne forordning angives ofte i stykker, kvadratmeter (m2) eller andre måleenheder end vægt. Sådanne supplerende enheder findes imidlertid ikke i den kombinerede nomenklatur i bilag I til Rådets forordning (EØF) nr. 2658/87[3]. Det er derfor nødvendigt at fastslå, at ikke kun vægten i kg eller tons, men ligeledes relevante supplerende enheder af det pågældende produkt til import anføres i angivelsen om overgang til fri omsætning.

(7) Da det er nødvendigt, at de i denne forordning fastsatte suspensioner får virkning fra den 1. januar 2014, bør denne forordning anvendes fra denne dato og træde i kraft straks ved offentliggørelsen i Den Europæiske Unions Tidende.

(8) I overensstemmelse med proportionalitetsprincippet og for at virkeliggøre de grundlæggende målsætninger om at forbedre Unionens industris konkurrenceevne og derved gøre denne i stand til at fastholde eller skabe beskæftigelse og modernisere sine strukturer er det nødvendigt og hensigtsmæssigt at fastsætte bestemmelser om suspensionen af den fælles toldtarifs toldsatser for produkterne i bilag I. I overensstemmelse med artikel 5, stk. 4, i traktaten om Den Europæiske Union, går denne forordning ikke ud over, hvad der er nødvendigt for at nå de tilstræbte mål —

VEDTAGET DENNE FORORDNING:

Artikel 1

De autonome toldsatser i den fælles toldtarif for de landbrugs- og industriprodukter, som står opført i bilaget, suspenderes som anført deri.

Artikel 2

1. Kommissionen kan til enhver tid og i følgende tilfælde revidere suspensionerne for produkter, der står opført i bilaget:

a) på eget initiativ

b) efter medlemsstaternes anmodning.

2. Kommissionen foretager revision af suspensionerne i det år, der er anført i bilaget.

Artikel 3

Hvis en angivelse til overgang til fri omsætning indgives for produkter, der er omfattet af KN-koderne eller TARIC-koderne anført i bilag II, anføres den i dette bilag fastlagte supplerende enhed i det relevante felt i angivelsen.

Artikel 4

Forordning (EU) nr. 1344/2011 ophæves.

Artikel 5

Denne forordning træder i kraft på dagen for offentliggørelsen i Den Europæiske Unions Tidende.

Den anvendes fra den 1. januar 2014.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den […].

På Rådets vegne

Formand

FINANSIERINGSOVERSIGT TIL FORSLAG, SOM ALENE INDVIRKER PÅ BUDGETTETS INDTÆGTSSIDE

1. FORSLAGETS BETEGNELSE

Forslag til Rådets forordning om suspension af den fælles toldtarifs autonome toldsatser for visse industri- og landbrugsprodukter.

2. BUDGETPOSTER

Kapitel og artikel: kapitel 12, art. 120

Budgetteret beløb for 2014: 18 086 400 000 EUR (DB 2014)

3. FINANSIELLE VIRKNINGER

¨ Forslaget har ingen finansielle virkninger

X Forslaget har ingen finansielle virkninger for udgifterne, men har følgende finansielle virkninger for indtægterne:

Budgetpost || Indtægt[4] || || [År: 2014-2018]

Artikel 120 || Virkninger for EU's egne indtægter || || -64 500 000 EUR årligt

4. FORHOLDSREGLER MOD SVIG

Kontrol af det særlige anvendelsesformål for nogle af de produkter, der er omfattet af denne rådsforordning, vil blive foretaget i overensstemmelse med artikel 291 til 300 i Kommissionens forordning (EØF) nr. 2454/93 om gennemførelsesbestemmelser til EF-toldkodeksen.

5. ANDRE BEMÆRKNINGER

Denne forordning afløser den gældende rådsforordning (EU) nr. 1344/2011. Bilaget til den gældende forordning har 1 792 produktlinjer, som resulterer i ikke-opkrævet told svarende til et samlet beløb på ca. 1 040 mio. EUR baseret på de faktiske tal for 2013/S1. Beløbet er fremkommet på baggrund af Eurostats Comext-data vedrørende den samlede værdi af indførslen af produkter, der er omfattet af autonome toldsuspensioner i 2013, ganget med den respektive værditold i den fælles toldtarif for de specifikke toldpositioner. I ovennævnte samlede beløb er ikke medtaget ikke-opkrævet told for produkter, som ikke længere er suspenderet, efter at nærværende forordning træder i kraft, og forordning (EU) nr. 1344/2011 er ophævet.

Ud over ovennævnte suspenderede produktlinjer indeholder nærværende forslag 130 nye produktlinjer, som skal suspenderes. Ikke-opkrævet told svarende til disse suspensioner og beregnet på basis af den forventede import i den anmodende medlemsstat udgør 48 mio. EUR om året. På grundlag af de foreliggende statistikker for de foregående år er det imidlertid nødvendigt at forhøje dette beløb med en gennemsnitsfaktor på anslået 1,8 for at tage højde for import i andre medlemsstater, som benytter samme suspensioner. Dette betyder ikke-opkrævet told svarende til ca. 86 mio. EUR om året.

Ikke-opkrævet told svarende til suspensionerne i bilaget og beregnet på basis af den forventede indførsel til den anmodende medlemsstat udgør for perioden 2014-2018 i alt 1 126 mio. EUR om året.

Anslåede omkostninger ved foranstaltningen

Virkningerne med hensyn til tab af traditionelle egne indtægter som følge af denne forordning anslås (efter fradrag af opkrævningsomkostningerne) til 86 x 75 % = 64,5 mio. EUR om året for perioden 1.1.2014-31.12.2018.

Tabet af traditionelle egne indtægter bør opvejes af medlemsstaternes bidrag på basis af BNI.

[1] Forordning (EU) nr. 1344/2011 af 19. december 2011 om suspension af den fælles toldtarifs autonome toldsatser for visse industri-, landbrugs- og fiskeriprodukter (EUT L 349 af 31.12.2011, s.1).

[2] Rådets forordning (EU) nr. 1220/2012 af 3. december 2012 om handelsrelaterede foranstaltninger til sikring af forsyningen af Unionens forarbejdningsvirksomheder med visse fiskevarer for perioden 2013-2015 og om ændring af forordning (EF) nr. 104/2000 og forordning (EU) nr. 1344/2011 (EUT L 349 af 19.12.2012, s. 4).

[3] Rådets forordning (EØF) nr. 2658/87 af 23. juli 1987 om told- og statistiknomenklaturen og den fælles toldtarif (EFT L 256 af 7.9.1987, s. 1).

[4] Hvad angår EU's traditionelle egne indtægter (landbrugsafgifter, sukkerafgifter og told), skal der være tale om nettobeløb, dvs. bruttobeløb med fradrag af opkrævningsomkostninger på 25 %.